Myndir : Mikið líf í Grundarfjarðarhöfn vegna strandveiða Mikið var um að vera í höfninni í Grundarfirði síðdegis í gær þegar strandveiðitrillurnar sem veiða með handfærum streymdu af miðunum . Afar fjörlegt var um að litast á um tíma og bið hjá bátunum eftir að komast undir löndunarkranana . Alls lönduðu 37 strandveiðitrillur samtals 23 tonna afla í Grundarfirði í gær . Strandveiðarnar við Snæfellsne hafa gengið áfallalaust utan þess að það kviknaði í einum bát við upphaf veiðanna á mánudaginn . Að öðru leyti hafa strandveiðar báta frá höfnum á Vesturlandi gengið vel og líf í tuskunum . Með því að smella á myndirnar hér fyrir ofan má skoða ljósmyndaseríu sem blaðamaður Skessuhorns tók í Grundarfjarðarhöfn í gær . Sjón er sögu ríkari .